Broj: 711-I-1768-M-109/23-06-24

Zagreb, 28. kolovoza 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Aleksandre Jozić-Ileković kao predsjednice Povjerenstva te Nike Nodilo-Lakoš, Igora Lukača, Ines Pavlačić i Ane Poljak kao članova Povjerenstva, na temelju članka 21. stavka 5. Zakona o sprječavanju sukoba interesa („Narodne novine“, broj 143/21.,neu daljnjem tekstu: ZSSI), **u predmetu obveznika Stipe Petrine, općinskog načelnika Općine Primošten, povodom mišljenja Povjerenstva broj: 711-I-1281-M-109/23-02-24 od 15. lipnja 2023.,** na 21. sjednici, održanoj 28. kolovoza 2021.g. donosi sljedeću

**ODLUKU**

**Utvrđuje se da je obveznik Stipe Petrina, općinski načelnik Općine Primošten postupio sukladno uputama danim u Mišljenju Povjerenstva broj: 711-I-1281-M-109/23-02-24 od 15. lipnja 2023. te da su upute provedene na način koji omogućuje izbjegavanje sukoba interesa dužnosnika i osigurava njegovo zakonito postupanje u konkretnom slučaju.**

Obrazloženje

Obveznik Stipe Petrina, općinski načelnik Općine Primošten, podnio je Povjerenstvu 06. lipnja 2023.godine, zahtjev za davanjem mišljenja povodom mogućeg stupanja Općine Primošten u poslovni odnos s trgovačkim društvom PRIMA CENTAR d.o.o. u kojem njegova kćer ima više od 5% udjela u vlasništvu. Navedeni zahtjev je zaprimljen u Povjerenstvu pod poslovnim brojem 711-U-4734-M-109/23-02-24, povodom kojeg se vodi predmet broj M-109/23. Uz navedeni zahtjev obveznik je priložio punomoć od dana 01. lipnja 2023. iz koje je vidljivo da je obveznik Stipe Petrina, kao općinski načelnik Općine Primošten, ovlastio pročelnika Jedinstvenog upravnog odjela Općine Primošten da poduzima sve pravne radnje koje proizlaze ili će proizaći iz međusobnog odnosa Općine Primošten i društva Prima centar d.o.o.

Člankom 3. stavkom 1. točkom 34. ZSSI-a propisano je da su općinski načelnici obveznici u smislu navedenog Zakona, stoga je i Stipe Petrina, povodom obnašanja dužnosti općinskog načelnika Općine Primošten, obvezan postupati sukladno odredbama ZSSI-a.

Člankom 5. stavkom 1. točkom 3. ZSSI-a propisano je da je član obitelji obveznika bračni ili izvanbračni drug obveznika, životni partner i neformalni životni partner, njegovi srodnici po krvi po uspravnoj lozi, braća i sestre obveznika te posvojitelj odnosno posvojenik obveznika.

Člankom 21. stavkom 1. ZSSI-a propisno je da kada tijelo u kojem obveznik obnaša javnu dužnost stupa u poslovni odnos s poslovnim subjektom u kojem član obitelji obveznika ima 5 % ili više udjela u vlasništvu, obveznik je dužan o tome pravodobno obavijestiti Povjerenstvo. Stavkom 2. istog članka propisano je da će Povjerenstvo u roku od 15 dana od dana zaprimanja obavijesti izraditi mišljenje zajedno s uputama o načinu postupanja obveznika i tijela u kojem obveznik obnaša javnu dužnost u cilju izbjegavanja sukoba interesa obveznika i osiguranja postupanja u skladu sa Zakonom. Stavkom 4. istog članka propisano je da je obveznik, odnosno tijelo u kojem obveznik obnaša dužnost obvezno je, prije stupanja u poslovni odnos, dostaviti Povjerenstvu cjelokupnu dokumentaciju iz koje je vidljivo kako su provedene upute Povjerenstva iz stavka 2. navedenog članka. Zaključno, stavkom 5. navedenog članka propisano je da Povjerenstvo posebnom odlukom, bez odgađanja, a najkasnije u roku od pet dana od dana dostave mišljenja iz stavka 2. tog članka, sukladno odredbama toga Zakona u postupku pred Povjerenstvom, utvrđuje jesu li upute Povjerenstva provedene na način koji omogućuje izbjegavanje sukoba interesa obveznika i osigurava njegovo zakonito postupanje u konkretnom slučaju.

Povjerenstvo je povodom citiranog zahtjeva obveznika na 11. sjednici, održanoj 15. lipnja 2023. godine, dalo mišljenje Broj:711-I-1281-M-109/23-02-24, u kojem se navodi kako Općina Primošten može stupiti u poslovni odnos s trgovačkim društvom PRIMA CENTAR d.o.o., u kojoj kćer općinskog načelnika ima više od 5% udjela u vlasništvu, ukoliko obveznik Stipe Petrina postupi sukladno uputama Povjerenstva iz navedenog mišljenja. Povjerenstvo je u citiranom mišljenju dalo uputu obvezniku Stipi Petrini da je, u svrhu jačanja transparentnosti u obnašanju javnih dužnosti i očuvanju vlastitog integriteta, dužan članovima Općinskog vijeća deklarirati okolnost da Općina Primošten planira stupiti u poslovni odnos sa navedenim poslovnim subjektom, s naznakom činjenice da njegova kćer ima više od 5% udjela u vlasništvu navedenog poslovnog subjekta. Također, navedeno je da je navedenu okolnost dužan objaviti i na internetskim stranicama Općine Primošten te se dužan izuzeti od svakog pa i posrednog oblika sudjelovanja u bilo kojoj radnji koja prethodi nastanku poslovnog odnosa te za to ovlastiti pročelnika ili drugog službenika Općine uz njihov pristanak. Također, navedeno je da su obveznik Stipe Petrina, odnosno Općina Primošten, dužni prije stupanja u poslovni odnos dostaviti Povjerenstvu cjelokupnu dokumentaciju iz koje je vidljivo kako su provedene dane upute Povjerenstva te da će Povjerenstvo potom posebnom Odlukom utvrditi jesu li upute Povjerenstva provedene na način koji omogućava izbjegavanje sukoba interesa obveznika i osigurava zakonito postupanje u konkretnom slučaju.

Sukladno članku 21. stavku 4. ZSSI-a, imenovani obveznik, odnosno Općina Primošten dostavio je Povjerenstvu dopis KLASA: 008-02/23-01/01, URBROJ: 2182-2-02-23-3 od 11. srpnja 2023. godine, zajedno s dokumentacijom iz koje je vidljivo kako su provedene upute Povjerenstva iz mišljenja od 15. lipnja 2023. godine.

U dopisu Općine Primošten od 11. srpnja 2023. godine navodi se da će Stipe Petrina prilikom održavanja naredne sjednice Općinskog vijeća Općine Primošten detaljno upoznati Općinsko vijeće Općine Primošten o činjenici nužnog poslovnog odnosa koji je nastao između Općine Primošten i društva Prima centar d.o.o. te staviti na raspolaganje Općinskom vijeću Općine Primošten cjelokupnu relevantnu dokumentaciju iz koje proizlazi obveza Općine Primošten prema društvu Prima centar d.o.o. Također je navedeno kako su sve radnje koje se tiču društva Prima centar d.o.o. bile predmet rasprava na Općinskom vijeću, slijedom čega se postupalo sukladno zauzetim stavovima Općinskog vijeća u donesenim odlukama, zaključcima i dr., pa da će se tako u konkretnom slučaju postupati upravo sukladno Odluci Općinskog vijeća o načelnom prihvaćanju prijedloga Prima centra d.o.o. za zaključenje sporazuma kojim će se regulirati međusobna prava i obveze, KLASA: 740-15/16-03/12, URBROJ: 2182/02-01-16-172 od dana 28. studenog 2016.godine, koja je dostavljena u privitku s ostalom dokumentacijom. Zaključno je navedeno da su sve radnje koje se tiču društva Prima centar d.o.o. nedvojbeno raspravljane putem predstavničkog tijela, koje je upoznato sa svim poduzetim radnjama, a koja činjenica se može provjeriti pregledom službenog glasila Općine Primošten, u kojem su objavljeni svi doneseni akti sa zauzetim stavovima Općinskog vijeća Općine Primošten. U privitku navedenog dopisa Povjerenstvu su dostavljeni: Nacrt ugovora o zamjeni nekretnina, punomoć pročelniku Jedinstvenog upravnog odjela Općine Primošten, Odluka Općinskog vijeća o načelnom prihvaćanju prijedloga Prima centar d.o.o. za zaključenje sporazuma kojim će se regulirati međusobna prava i obveze, KLASA: 740-15/16-03712, URBROJ: 2182/02-01-16-1/1 od 28. studenog 2016. godine, Zaključak uz Odluku Općinskog vijeća o načelnom prihvaćanju prijedloga Prima centar d.o.o. za zaključenje sporazuma kojim će se regulirati međusobna prava i obveze, KLASA:740-15/16-03/12, URBROJ: 2182/02-01-16-171 od dana 28. studenoga 2016.godine, dopis društva Prima centar d.o.o. prema Općini Primošten, zaprimljen u Općini Primošten dana 27. listopada 2016. godine , sa geodetskim snimkom, dopis Općine Primošten prema društvu Prima centar d.o.o., KLASA:123-05/15-01/01, URBROJ: 2182/05-01/05-01, od dana 31. ožujka 2005. godine, Sporazum o udruživanju sredstava radi izgradnje turističko-poslovnog objekta u Šibeniku, od dana 14. listopada 2002. te Promemorija od dana 30. kolovoza 2002. godine.

Obzirom iz priložene dokumentacije nije bilo vidljivo da li su u potpunosti provedene upute Povjerenstva iz citiranog mišljenja od 15. lipnja 2023. godine, Povjerenstvo je dopisom od 27. srpnja 2023. godine zatražilo dostavu zapisnika sa sjednice Općinskog vijeća Općine Primošten ili drugi dokaz iz kojeg je jasno vidljivo da je obveznik Stipe Petrina članovima Općinskog vijeća Općine Primošten deklarirao okolnost da Općina Primošten planira stupiti u poslovni odnos s poslovnim subjektom u kojem njegova kćer ima više od 5% udjela u vlasništvu. Također, zatraženo je da se dostavi i dokaz da je navedena okolnost objavljena i na internetskim stranicama Općine Primošten.

Dana 23. kolovoza 2023. godine, imenovani obveznik, odnosno Općina Primošten je Povjerenstvu dostavio dopis od 17. kolovoza 2023. godine u kojem je navedeno da je dana 10. kolovoza 2023. godine održana sjednica Općinskog vijeća Općine Primošten, na kojoj sjednici je predstavničkom tijelu kao 1. točka dnevnog reda dano na razmatranje i usvajanje Izvješće u vezi odnosa Općine Primošten i društva Prima centar d.o.o. i načinu rješavanja međusobnih odnosa od dana 03. kolovoza 2023. godine kojim izvješćem su Općinskom vijeću zbirno prikazani dosadašnji odnosi sa društvom Prima centar d.o.o. te mu je prezentirana dosadašnja korespondencija sa Povjerenstvom. Navedeno je i da je Općinsko vijeće Općine Primošten usvojilo dana 10. kolovoza 2023. godine Zaključak o primanju na znanje i prihvaćanju Izvješća u vezi odnosa Općine Primošten i društva Prima centar d.o.o. i načinu rješavanja međusobnih odnosa od dana 03. kolovoza 2023. godine. Također, u citiranom dopisu ističe se i da je na istoj sjednici predstavničkom tijelu Općine Primošten dana na razmatranje i glasovanje Odluka o izuzimanju od postupanja u postupku restitucije nekretnina oduzetih za Zagrebačku ulicu od strane Općine Primošten na štetu društva „Prima centar d.o.o. , koju je općinski načelnik općine Primošten donio dana 01. lipnja 2023. godine, a temeljem koje Odluke je općinski načelnik i opunomoćio načelnika Jedinstvenog upravnog odjela Općine Primošten za poduzimanje svih pravnih radnji koje proizlaze ili će proizaći iz međusobnog odnosa Općine Primošten i društva Prima centar d.o.o. te je predstavničko tijelo usvojilo Zaključak o primanju na znanje i prihvaćanju Odluke o izuzimanju od postupanja u postupku restitucije nekretnina oduzetih za Zagrebačku ulicu od strane Općine Primošten na štetu društva Prima centar d.o.o. Navedeno je i da su svi navedeni akti doneseni na Općinskom vijeću Općine Primošten objavljeni propisno u službenom vjesniku Općine Primošten br.5/23 te su vidljivi na službenoj stranici Općine Primošten. Nadalje, navodi se da je radi transparentnosti postupanja i obavještavanja javnosti, dokumentacija koja je bila predmet rasprave na Općinskom vijeću objavljena na web stranici Općine Primošten te da je na navedenoj stranici objavljen i zapisnik sa 16. redovite sjednice Općinskog vijeća Općine Primošten, iz kojeg zapisnika da je vidljivo kako je predstavničko tijelo nedvojbeno upoznato sa svim radnjama koje se tiču društva Prima centar d.o.o. U privitku dopisa dostavljeni su Zaključak o primanju na znanje i prihvaćanje Izvješća u vezi odnosa Općine Primošten i društva Prima centar d.o.o. i načinu rješavanja međusobnih odnosa, donesen na 16. sjednici Općinskog vijeća Općine Primošten dana 10. kolovoza 2023.godine, Zaključak o primanju na znanje i prihvaćanju Odluke o izuzimanju od postupanja u postupku restitucije nekretnina oduzetih za Zagrebačku ulicu od strane Općine Primošten na štetu društva Prima centar d.o.o. donesen na 16. redovnoj sjednici Općinskog vijeća Općine Primošten dana 10. kolovoza 2023.

Povjerenstvo je izvršilo uvid u citirane dokumente te je utvrdilo da iz Zapisnika sa 16. sjednice Općinskog vijeća Općine Primošten koja je održana 10. kolovoza 2023. godine, proizlazi da je općinski načelnik Stipe Petrina deklarirao članovima Općinskog vijeća da mu je kćer u vlasničkoj strukturi društva Prima centar d.o.o. te kako će se iz toga razloga izuzeti od bilo kojeg oblika sudjelovanja i odlučivanja vezano za navedeno društvo. Iz priloženog Zapisnika također je vidljivo da je Općinsko vijeće većinom glasova donijelo Zaključak o primanju na znanje i prihvaćanju Odluke o izuzimanju od postupanja u postupku restitucije nekretnina oduzetih za Zagrebačku ulicu od strane Općine Primošten na štetu društva Prima centar d.o.o., kao i Zaključak o primanju na znanje Izvješća u svezi odnosa društva Prima centar d.o.o. i Općine Primošten. Također, Povjerenstvo je izvršilo uvid i u službenu web stranicu Općine Primošten te utvrdio da je i na internetskoj stranici objavljena sva Povjerenstvu dostavljena dokumentacija te Zapisnik sa 16. redovne sjednice Općinskog vijeća, Odluka o izuzimanju od postupanja u postupku restitucije nekretnina oduzetih za Zagrebačku ulicu od strane Općine Primošten na štetu društva Prima centar d.o.o., Izvješće u vezi odnosa Općine Primošten i društva Prima centar d.o.o. i načinu rješavanja međusobnih odnosa, Zahtjev za mišljenjem obveznika Stipe Petrine, Ugovor o zamjeni nekretnina, Mišljenje Povjerenstva za odlučivanje o sukobu interesa na zahtjev obveznika Stipe Petrine te Zahtjev za davanje mišljenja/odobrenja za poduzimanje radnji od Povjerenstva za odlučivanje o sukobu interesa.

Također, uvidom u dostavljenu punomoć, a koja je dostavljena još i uz zahtjev za davanje mišljenja od 06. lipnja 2023. godine, Povjerenstvo je utvrdilo da je općinski načelnik ovlastio pročelnika Jedinstvenog upravnog odjela Općine Primošten Grgu Sožu da u ime i za račun Općine Primošten, a radi zaštite i ostvarenja svih na zakonu osnovanih prava i interesa davatelja punomoći, poduzima sve pravne radnje i upotrijebi sva u zakonu predviđena sredstva, i to u postupku reguliranja međusobnih odnosa između Općine Primošten i društva Prima centar d.o.o., koji odnosi se tiču stvarnopravnih odnosno obveznopravnih odnosa Općine Primošten prema navedenom društvu.

Slijedom svega navedenog, utvrđeno je da je obveznik proveo upute date u mišljenju od 15 lipnja 2023. godine, budući je Povjerenstvu dostavio dokaz da je članovima Općinskog vijeća deklarirao okolnost da Općina Primošten planira stupiti u poslovni odnos sa društvom Prima centar d.o.o. u kojem njegova kćer ima više od 5% udjela u vlasništvu te da je navedena okolnost objavljena i na internetskim stranicama Općine Primošten. Isto tako, vidljivo je da Općinsko vijeće donijelo Zaključak kojim je primilo na znanje i prihvaćanje Izvješća u vezi odnosa Općine Primošten i društva Prima centar d.o.o., kao i Zaključak o prihvaćanju odluke općinskog načelnika o izuzimanju u postupanju u postupku o pristupu restitucije (oduzimanja) nekretnina u Zagrebačkoj ulici od strane Općine Primošten te da se obveznik izuzeo od sudjelovanja u svim radnjama koje se tiču navedenog poslovnog odnosa, za čije poduzimanje je ovlastio pročelnika Jedinstvenog upravnog odjela Općine Primošten.

Zaključno, a u odnosu na sami postupak koji prethodi ugovornom odnosu, napominje se obvezniku, a kako je to Povjerenstvo već i istaknulo u mišljenju od 15. lipnja 2023. godine, da ovo Povjerenstvo nije nadležno za tumačenja koja se odnose na ugovorne odnose s aspekta stvarnog i obveznog prava i postupaka koji prethode sklapanju ugovora (način uređivanja međusobnih prava i obveza, vrijednosti zemljišta i sl.), budući da je Povjerenstvo nadležno za provedbu ZSSI-a, ali ukazuje obvezniku da navedeni postupci moraju biti u skladu sa procedurama propisanim posebnim zakonima i transparentni. Pritom Povjerenstvo posebice upire i na procedure propisane Zakonom o izvlaštenju i određivanju naknade („Narodne novine“ broj 74/14, 69/17 i 98/19), a s obzirom da se radi o potencijalnom poslovnom odnosu u koje stupa tijelo javne vlasti.

Slijedom navedenog, Povjerenstvo je donijelo odluku kao u izreci ovog akta.

 PREDSJEDNICA POVJERENSTVA

 Aleksandra Jozić-Ileković, dipl.iur.

Dostaviti:

1. Obveznik Stipe Petrina, elektronička dostava
2. Objava na internetskoj stranici Povjerenstva
3. Pismohrana